Robert Kirchhoff

Robert Kirchhoff (* 7. máj 1968) je filmový režisér, scenárista, producent a kameraman. Počas svojej profesionálnej kariéry nakrútil a produkoval viacero celovečerných filmov, ktoré získali úspech a uznanie na mnohých zahraničných a domácich festivaloch. Jeho filmová tvorba sa zameriava na aktuálne spoločenské javy a témy vyrovnávania sa s "traumatickým" dedičstvom historických udalostí v strednej Európe v 20. storočí.

Životopis 
V rokoch 1995 – 2000 študoval filmovú réžiu na Vysokej škole múzických umení v Bratislave, kde absolvoval ako Mgr. (2000) a neskôr ako Art. Dr. (2006) v dokumentárnom filme. 
 
Kritický pohľad na životnú situáciu rómskej menšiny na okraji spoločnosti v postkomunistickom Slovensku zobrazil v dokumentárnom filme Čierne slovo/Kálo lav (1999), sociálnu a morálnu identitu Slovákov pri zrode kapitalizmu skúmal vo filme Hej Slováci (2002). 

Čerstvo dokončený film Kauza Cervanová, ktorý mieri do kín na jar 2013, sa zaoberá nevyriešeným politicko-justičným zločinom spred vyše tridsiatich rokov. 

Momentálne nakrúca snímku Cesta lesom (2014), v ktorej odhaľuje osudy ľudí, ktorí prežili rómsky holokaust.

Jeho filmy sa premietali aj na na americkom kontinente, na prominentných miestach v New Yorku: Anthology Film Archives (2006), Columbia University (2004) alebo New School University (1999).

V roku 2002 založil a stále pôsobí ako riaditeľ nezávislej produkčnej spoločnosti atelier.doc, ktorá sa zameriava na produkciu dokumentárnych a televíznych filmov. Jedným z jej hlavných projektov je kultúrna kronika Alternatívny archív, ktorá zhromažďuje „pamäť národa“ – vytvára databázu minulých, ale aj súčasných spoločenských aj kultúrnych udalostí, spomienok, vyhlásení a prináša aj voľný cyklus sociologických filmov Film a spoločnosť, ktorých je Kirchhoff autorom, producentom a dramaturgom. 

Od roku 2003 pracuje aj ako producent a koproducent, spolupracoval na niektorých z najvýznamnejších slovenských a českých filmových počinoch, ktoré získali národné a medzinárodné uznanie. Patria medzi ne také tituly ako Nemoc tretej moci (r. Zuzana Piussi, 2011), Až do mesta Aš (r. Iveta Grófová, 2012), Tmář a jeho rod (r. Karel Vachek, 2011). Koprodukoval aj dokumentárnu snímku Slepé lásky (r. Juraj Lehotský, 2008), ktorá získala na prestížnom festivale Cannes v roku 2008 ocenenie CICAE.

Okrem filmárskej kariéry sa venuje aj pedagogickej činnosti, pôsobí ako odborný asistent na Vysokej škole múzických umení v Bratislave, kde vedie predmety Réžia dokumentárneho filmu a Autorský dokumentárny film. Pracuje aj ako lektor filmových kurzov na letných filmových školách na Slovensku a v krajinách strednej Európy.

Tvorba

Filmografia (výber)
Veselé Vianoce (1996)
Spomienka (1997)
Straty a návraty (1998)
Čierne slovo/Kálo lav (1999)
Otvorené okná (2000)
Výprava proti srsti (2000)
Si moje slnko (2000)
Na vode (2001)
Hej Slováci (2002)
Kvety zla (2003)
Lesk a bieda SNP (2005)
Duch v stroji (2010)
Kauza Cervanová (premiéra marec 2013)

Televízne projekty
Burianův den žen (2007 – 2008, scenár a réžia) – Česká televize
Právo pre ľudí (2011, scenár a réžia)
Tematický večer s Unicefom – práva dieťaťa (2002, scenár a dramaturgia)
Detské správy (2002, Tv cyklus, dramaturgia)
Dobrovoľníci (r. Marek Šulík, 2001, dramaturgia)
Cesta za snom (r. Jaro Vojtek, 2004, dramaturgia)
 Záhady.sk 5 ( 2007 autor projektu )

Pripravované projekty
Jazzové vojny (celovečerný dok. film., plánovaná premiéra 2013)
Cesta lesom (celovečerný dok. film. plánovaná premiéra 2014).

Producent
Anjeli plačú (2005, r. Zuza Piussi), Slepé lásky (2008-koproducent, r. Juraj Lehotský), Koliba (2009, r. Zuza Piussi), Nemoc tretej moci (2011, r. Zuza Piussi), Tmář a jeho rod (2011-koproducent, r. Karel Vachek), Až do mesta Aš (koproducent, r. Iveta Grófová)

Festivalové premietania (výber)
 37. ročník MFFKF Kraków (Poľsko), 2000
 16. ročník MFF Pärnu (Estónsko), 2000
 6. ročník MFDF Jihlava (Česko), 2002
 7th PUSAN International film festival (Južná Kórea), 2002
 10th Film Festival, Palić (Chorvátsko), 2003
 International Film Festival One World (Česko), 2003
 39. ročník MFF Karlovy Vary (Česko), 2003
 CROSSING EUROPE Filmfestival Linz (Rakúsko) 2004
 7th Göttingen International Film Festival (Nemecko), 2004
 MFF Jihlava (Česko), 2009
 ART Film, Trenčianske Teplice (Slovensko) 2011
 Cinematik, Piešťany (Slovensko), 2011, 2013

Ocenenia
Talent Prize, (1999), 34. ročník MFF Academia Film Olomouc (CZ)
Talent Prize, (1999), 34. ročník MFF Academia Film Olomouc (CZ)
IGRIC, (2001), Výročná cena za najlepší slovenský dokumentárny film (SK)
Slovenská televízna cena (2002), 16 IFF Etnofilm Čadca
Cinematik.doc Award (2013), Cinematik Piešťany

Referencie 

Slovenskí kameramani dokumentárnych filmov
Slovenskí producenti dokumentárnych filmov
Slovenskí režiséri dokumentárnych filmov
Slovenskí scenáristi dokumentárnych filmov